๙ ศาสตรา กับตำนานอนิเมชันไทย
หลายคนชอบดูภาพยนตร์อนิเมชันต่างประเทศ รู้ไหมว่าภาพยนตร์อนิเมชันดังๆ อย่าง Frozen, Toy Story และ Minions ทำเงินรวมกันมากถึง 100,000 ล้านบาท ใน 10 ปีที่ผ่านมา ค่าย Dinsey, Pixar และ DreamWorks ผลิตหนังอนิเมชันออกฉายรวมกันมากกว่า 30 เรื่อง แต่ใน 10 ปีที่ผ่านมา มีอนิเมชันไทยออกฉายเพียง 7 เรื่อง ใน 5 ปีหลังสุด หนังอนิเมชันไทยออกฉายเหลือเพียง 3 เรื่อง ทำไมหนังอนิเมชันไทยถึงได้น้อยลงทุกที? ลงทุนแมนจะเล่าเรื่องนี้ให้ฟัง
20 ม.ค. 2561

๙ ศาสตรา กับตำนานอนิเมชันไทย / โดย เพจลงทุนแมน
หลายคนชอบดูภาพยนตร์อนิเมชันต่างประเทศ
รู้ไหมว่าภาพยนตร์อนิเมชันดังๆ อย่าง Frozen, Toy Story และ Minions ทำเงินรวมกันมากถึง 100,000 ล้านบาท
ใน 10 ปีที่ผ่านมา ค่าย Disney, Pixar และ DreamWorks ผลิตหนังอนิเมชันออกฉายรวมกันมากกว่า 30 เรื่อง
แต่ใน 10 ปีที่ผ่านมา มีอนิเมชันไทยออกฉายเพียง 7 เรื่อง
ใน 5 ปีหลังสุด หนังอนิเมชันไทยออกฉายเหลือเพียง 3 เรื่อง
ทำไมหนังอนิเมชันไทยถึงได้น้อยลงทุกที?
ลงทุนแมนจะเล่าเรื่องนี้ให้ฟัง
วงการอนิเมชันไทยเริ่มต้นเมื่อปี พ.ศ. 2484 หรือเมื่อ 77 ปีก่อน
อนิเมชันเรื่องแรกๆ ของไทย ไม่ใช่ภาพยนตร์ที่ฉายในโรง แต่เป็นหนังโฆษณาสั้นๆ ความยาวไม่กี่วินาที
สาเหตุที่อนิเมชันไทยไม่สามารถทำเป็นเรื่องยาวได้ เพราะอนิเมชันใช้ทุนสร้างสูงมาก
เดิมทีหนังอนิเมชันไม่ได้สร้างจากคอมพิวเตอร์ แต่ใช้มือวาดบนกระดาษ
หนังอนิเมชัน 1 วินาที ต้องใช้ภาพวาด 24 ภาพ
หนังอนิเมชัน 1 เรื่อง จึงใช้ภาพเรียงต่อกันมากกว่า 1 แสนภาพ
จนกระทั่งในปี พ.ศ. 2522 อ.ปยุต เงากระจ่าง ก็ได้สร้างหนังอนิเมชันสัญชาติไทยเรื่องแรกออกมาฉาย
หนังอนิเมชันเรื่องนั้นคือสุดสาคร
สุดสาครใช้ทีมงานสร้าง 50 คน ใช้ภาพ 118,080 ภาพ และใช้ทุนสร้าง 5 ล้านบาท
อาจดูเหมือนเป็นจำนวนเงินไม่มากนัก แต่ในสมัยนั้นเงิน 5 ล้านบาท สามารถสร้างภาพยนตร์คนแสดงได้ถึง 2 เรื่อง
สุดสาครประสบความสำเร็จในด้านเสียงวิพากษ์ วิจารณ์ แต่ก็แลกมาด้วยสุขภาพของอ.ปยุต จนท่านเลือกที่จะไม่สร้างภาพยนตร์อนิเมชันอีกเลย..
แล้วหนังอนิเมชันไทย ในปัจจุบันล่ะ เป็นอย่างไร?
หนังอนิเมชันที่สร้างรายได้สูงที่สุดในประเทศไทยคือ ก้านกล้วย
ก้านกล้วยผลิตโดยบริษัทกันตนา แอนิเมชัน ออกฉายในปี พ.ศ. 2549
ใช้ทุนสร้าง 150 ล้านบาท ทำรายได้ 98 ล้านบาท
ถึงแม้ว่าจะขาดทุนในไทย แต่ก้านกล้วยก็ประสบความสำเร็จในด้านคำวิจารณ์ และได้ขายลิขสิทธิ์ไปต่างประเทศ
ในตอนนั้น คนไทยคาดหวังว่าก้านกล้วยจะเป็นจุดเริ่มต้นความสำเร็จของวงการอนิเมชันไทย
แต่ 12 ปีหลังจากก้านกล้วยออกฉาย กลับมีหนังอนิเมชันไทยออกฉายเพียงแค่ 8 เรื่อง
และในหนังอนิเมชันไทยทั้ง 8 เรื่อง ไม่มีเรื่องใดเลย ที่กำไรจากการฉายในประเทศ..
มาลองดูรายได้ 5 อันดับแรก ของหนังอนิเมชันไทย
ก้านกล้วย ทุนสร้าง 150 ล้านบาท รายได้ 98 ล้านบาท
ก้านกล้วย ภาค 2 ทุนสร้าง 120 ล้านบาท รายได้ 79 ล้านบาท
ยักษ์ ทุนสร้าง 100 ล้านบาท รายได้ 50 ล้านบาท
คุณทองแดงฯ ทุนสร้าง 150 ล้านบาท รายได้ 18 ล้านบาท
เอคโค่ จิ๋วก้องโลก ทุนสร้าง 170 ล้านบาท รายได้ 17 ล้านบาท
อนิเมชันไทยทั้ง 5 เรื่อง มีทุนสร้างรวมกัน 690 ล้านบาท ทำรายได้รวม 262 ล้านบาท ขาดทุน 428 ล้านบาท
ในขณะที่ต้นทุนการสร้างภาพยนตร์อนิเมชันของ Pixar อยู่ที่เรื่องละ 4,000-6,000 ล้านบาท และสามารถออกฉายได้ทั่วโลก
ด้วยทุนสร้างที่ต่างกันมาก ภาพยนตร์อนิเมชันไทยจึงแข่งขันได้ยากในตลาดโลก
ในขณะที่ตลาดในประเทศเพียงอย่างเดียวก็เล็กเกินไป และเสี่ยงที่จะขาดทุน
ในแง่ของนักลงทุน คงไม่มีใครอยากที่จะกล้าเสี่ยงทำหนังอนิเมชัน ในเมื่อสถิติที่ผ่านมาเห็นกันอยู่ว่าโอกาสน้อยที่จะประสบความสำเร็จ
ทุกวันนี้เราจึงเห็นหนังอนิเมชันไทยออกมาน้อยลงทุกที
แล้วอนิเมชันไทยเรื่องล่าสุดอย่าง ๙ ศาสตรามีทุนสร้างอยู่ที่เท่าไหร่?
๙ ศาสตรา เป็นหนังอนิเมชันที่กำลังเป็นกระแสในปัจจุบัน
เริ่มต้นจากบริษัท Igloo Studio และ Exformat Film อยากทำหนังอนิเมชันเกี่ยวกับมวยไทย เพราะเห็นว่าเป็นวัฒนธรรมที่ได้รับความนิยมทั้งในและต่างประเทศ
โดยโปรเจ็คนี้มีคุณ ณัฐ ยศวัฒนานนท์ ผู้ก่อตั้ง Igloo Studio เป็นคนสร้าง เขียนบท และกำกับ
เดิมที ๙ ศาสตรา ถูกตั้ง Budget ไว้ที่ 30 ล้านบาท
แต่ด้วยความที่อยากให้อนิเมชันเรื่องนี้ออกมาดี งบจึงบานปลายกว่าที่คิดไว้มาก
ท้ายที่สุด ๙ ศาสตรา ใช้ทุนสร้างถึง 230 ล้านบาท..
มากกว่างบตั้งต้นถึง 8 เท่า
กลายเป็นภาพยนตร์อนิเมชันไทยที่ใช้ทุนสร้างสูงที่สุด
ทีมสร้าง ๙ ศาสตราใส่ใจในรายละเอียดของภาพยนตร์อย่างมาก
ทีมงานใช้เวลาในการทำวิจัย เพื่อหาไอเดีย และจุดขายถึง 2 ปี
หลังจากการทำวิจัย ทีมผู้สร้างจึงเลือกที่จะเขียนบทภาพยนตร์ขึ้นใหม่ โดยไม่ได้อ้างอิงจากวรรณกรรมเรื่องอื่น
ตั้งแต่เขียนบท ออกแบบคาแรคเตอร์ ไปจนถึงการลำดับภาพ ทีมสร้างใช้เวลาในการสร้างรวม 4 ปี
ในด้านของเสียง ทีมสร้างอยากให้มีความสมจริง จึงไม่ได้ใช้การพากย์เสียงแบบธรรมดา
แต่เลือกที่จะให้นักแสดงมาเล่นหนังในขณะที่ถ่ายทำจริงๆ แล้วเก็บเฉพาะเสียงมาใช้เป็นเสียงพากย์ในภาพยนตร์
ส่วนเพลงประกอบ ทีมงานก็ลงทุนจ้างวงออร์เคสตรามาบรรเลงเพื่อใช้เฉพาะในตัวหนังอีกด้วย
๙ ศาสตราจึงไม่ใช่แค่หนังทุนสร้างสูง แต่เป็นหนังที่ทีมสร้างใส่ใจในทุกๆ รายละเอียด
ปัจจุบัน ๙ ศาสตราฉายมาแล้วประมาณ 1 สัปดาห์ ทำเงินทั่วประเทศ 70 ล้านบาท
หนังยังขาดทุนอยู่ 160 ล้านบาท..
แต่กระแสปากต่อปากของคนชมภาพยนตร์มีแนวโน้มที่ดี และทีมสร้างก็สามารถขายหนังไปยังประเทศจีนได้แล้ว
ถ้ากระแสในประเทศจีนดี และหนังสามารถทำกำไรได้ ๙ ศาสตราอาจจุดกระแสความนิยมในภาพยนตร์อนิเมชันไทยอีกครั้งหนึ่ง
ลงทุนแมน ไม่รู้ว่า ๙ ศาสตราจะสามารถคืนทุนได้หลังหนังสิ้นสุดการฉายหรือไม่
แต่ในฐานะคนไทยแล้ว ลงทุนแมนอยากเห็น ๙ ศาสตรามีกำไร
และอยากเห็นวงการภาพยนตร์ไทยกลับมาเป็นที่นิยมอีกครั้ง
อย่างน้อยก็ให้รู้ว่า นอกจากมวยไทยแล้ว คนไทยก็มีเรื่องอื่นที่เก่งไม่แพ้ต่างชาติ..
----------------------
ถ้าชอบเรื่องแบบนี้ ให้ติดตามได้ที่แอปพลิเคชั่น ลงทุนแมน
ลงทุนแมนมี "แอป" แล้ว โหลดฟรีที่ 
ทั้ง iOS และ android
ต่อไปในแอป จะมีเรื่องนอกเหนือจากที่ลงในเฟซบุ๊คด้วย
----------------------
Source:
-
-
-